# СОФИЙСКИ УНИВЕРСИТЕТ „СВ. КЛИМЕНТ ОХРИДСКИ“

ФАКУЛТЕТ ПО ПЕДАГОГИКА

Есе на тема:

**Моята специалност**

Светлина Ангелова

специалност Педагогика

фак. номер 32892

София, 2021 г.

Моята специалност.

Моето призвание.

Не започвам това есе случайно, в думите които ще напиша, аз виждам възможността да изразя благодарността си към съществуването на специалност, съвпадаща с призванието ми.

На дневен ред, аз съм студент, студент по Педагогика, но това не определя начина, по който аз чувствам специалността си, защото в моя живот думата специалност е абсолютен синоним на думата призвание.

Да бъдеш педагог, да бъдеш учител не е временно желание, нито е просто професия, не може да бъде описано просто с любов към децата.

За мен учителството е бъдеще, което искам да градя с постоянство, с любов и с признателност към моите учители.

Аз често разказвам, как съм избрала тази специалност и днес отново ще го разкажа, този път пред Вас.

Любовта към педагогиката се роди в мен от педагога, аз не избрах учителите, учителите избраха мен.

Знаете ли, учителят е енергия – любов, превърната в материя. Ти се раждаш, живееш и не, учителите не умират. Не говоря за безвремие на техните успехи, говоря за духа останал, предаващ се от поколение на поколение. Учителят – вдъхновение, създател. Творец е той – учителят, и не, дворци не е създал, не е и идеология направил, а от погледи милиони – хора сътворил. Учител професия е само по наименование, но всъщност за ценителите в него крие се признание.

Не избрах да стана учител, учителите избраха мен. Искам и аз да мога да избирам от бъдещото поколение. Никой не знае какво ще бъде то, какви промени ще настъпят, но знам едно, учителите нужни са и днес, и вчера, но и утре. Емоцията в мен е силна, че избрана съм била. Помощта, доверието, приятелите в лицето на моите учители, бяха източник на много мои успехи, но ако трябва да избера най-големия си успех, който е бил повлиян от тях – това е да искам да бъда учител. Чувствам се заразена, разбирате ли?

Заразена с енергия, слово, желание за наука, за предаването и за това да съм точно като моите учители – а те, те са велики. Това, което трябва да се запитаме ние – бъдещите учители – е много просто. От какво имат нужда различните деца, с техните неповторими качества, с различни потребности и особености. Отговорът – любов. Някои биха определили този отговор като клише или като недоразумение, но истината за мен е проста, любовта поражда сигурност, а сигурността нужните условия за каквато и да е дейност. Дадем ли нашата любов, ние не задължаваме математиците да станат филолози, ние им предлагаме избор, който, повярвайте ми, за тях е лесен. Всеки организъм на този свят е съвършен или никой не е, аз вярвам в първото. Ако всяко дете е различен цвят, то несъмнено не трябва да бъде поставено в универсалната палитра, защото тогава ще изгуби съвършенството си, възможността да бъде дъга, а не просто цвят от нея. Какво по-важно можеш да оставиш на едно поколение, ако не собствената си искра.

Какво мога да дам, ако не себе си? Какво мога да оставя, ако не душата си? Аз променям, защото си позволявам да се доверя на емоциите си.

Това за мен е призванието педагогика, това за мен е педагогът и точно тук идва връзката със специалността, специалността в университета е пътят, който всеки, „заразен с тази любов като мен“, трябва да извърви.

Задавала съм си въпроса „Защо ни е това обучение, това или го носиш, или не?“ И тук ще бъда честна, в първи курс не намирах логичен отговор на този въпрос, защото виждах колеги, лишени от желание, от призвание, от усет за специалността, но виждах и хора, обичащи някак по моя начин, а тогава все ни питаха защо избрахте тази специалност, някои ревностно отговаряха „Защото обичам децата!“, а аз наум се питах – И какво от това? Това ми се виждаше недостатъчно, не виждах мотива под това изречение, защото педагогът за мен трябва да обича да дава, да обича знанията, уменията, да носи искрата, а не просто да обича децата.

С течение на времето по някоя от дисциплините се запознах с една мисъл: „Учениците не са кофа, която да напълним, те са факла, която трябва да запалим.“

И по-съгласна не съм била.

Чувайки тази мисъл, си отговорих и на въпроса „Защо ни е това обучение, това или го носиш, или не?“ Защото, за да запалим тези факли, трябва да знаем как. Нашето обучение не ни дава просто теория, която да преобразуваме в практика, нашите преподаватели успяват да ни покажат различията, палитрата на бъдещите ни ученици, а също и да ни запознаят подходящи методики за работа с тях. Срещите с нашите преподаватели ни дават основата, за да можем да откриваме гениалността във всяко дете.

Защото: „Всеки е гений. Но ако се съди по способността на една риба да изкачи някое дърво, тя ще живее целия си живот, смятайки, че е глупава“ – Алберт Айнщайн.

За да стигнем до педагогическо майсторство, призванието не е достатъчно, любовта към специалността също. За да бъдем добри в това, което правим, ние имаме нужда от тази теория, от тези преподаватели, от този опит и тази мъдрост. Ето защо нещата са двустранни, ние трябва да сме готови да вземем, но трябва да има и от кого. И тук ще благодаря на всеки един преподавател, който е дал от своята искра, за да можем ние да горим, готови да „запалим“ следващото поколение.

Моята специалност е пътят, който искам да извървя, тя е съвкупност от моето вътрешно усещане за призванието да бъда учител, от преподаватели, които искам да последвам, от теория, която искам да знам, за да използвам, от методика, която искам да приложа по най-подходящия начин.

Моята специалност е хуманност, доверие и бъдеще, тя е мост между епохите и поколенията.

Моята специалност е възможността да бъда това, което искам да бъда.

Благодаря, че я има,

благодаря, че има Човеци, които я развиват и съхраняват,

благодаря, че я избрах!

С любов към Педагогиката,

Светлина Ангелова